《次刘圣与游土山韵》
宋代·刘宰

巨浸邑东南，西北起培塿。
意恐七泽翻，遗此镇其后。
我来雪霜降，阳和开岁首。
平波十万顷，如镜照妍丑。
尚想雷霆击，水立蛟龙走。
微此一抔土，群生鱼鳌久。
山人岂解此，采掇竞薪槱。
飞香识早梅，柴门深处遥。
攀条情正浓，催归回鷁首。
幽怀殊未惬，陶写赖诗友。
春事甫權舆，重来多载酒。
会有不速客，带索老荣叟。

作者简介：刘宰（1167—1240）字平国，号漫塘病叟，镇江金坛（今属江苏）人 。绍熙元年（1190）举进士。历任州县，有能声。寻告归。理宗立，以为籍田令。迁太常丞，知宁国府，皆辞不就。端平间，时相收召誉望略尽，不能举者仅宰与崔与之二人。隐居三十年，于书无所不读。既卒，朝廷嘉其节，谥文清。宰为文淳古质直，著有《漫塘文集》三十六卷，《四库总目》又作有语录，并传于世。